b'\n_START_ARTICLE_\nGrad Caernarfon\n_START_SECTION_\nOzadje\n_START_PARAGRAPH_\nPrve utrdbe na Caernarfonu so zgradili Rimljani. Njihova trdnjava, ki so jo imenovali Segontium, je stala na obrobju dana\xc5\xa1njega mesta, v bli\xc5\xbeini brega reke Seiont, verjetno zaradi zavetja narave in prometne poti po reki. Caernarfon je dobil ime po rimskih utrdbah. V vali\xc5\xbean\xc5\xa1\xc4\x8dini se je kraj imenoval y gaer yn Arfon, kar pomeni "trdnjava v de\xc5\xbeeli nasproti M\xc3\xb4na"; Mon je vali\xc5\xbeansko ime za otok Anglesey. O usodi Segontiuma in njegovega pripadajo\xc4\x8dega civilnega naselja po odhodu Rimljanov iz Britanije v za\xc4\x8detku 5. stoletja je malo znano.\n_START_SECTION_\nZgodnji grad\n_START_PARAGRAPH_\nPo normanski zasedbi Anglije je Viljem Osvajalec veliko pozornost namenil Walesu. Po zapisih v knjigi Domesday Book iz leta 1086 je bil Norman Robert iz Rhuddlana odgovoren za ves severni Wales. Vali\xc5\xbeani so ga ubili leta 1088. Njegov bratranec, grof iz Chestra, Hugh d\'Avranches je ponovno potrdil normanski nadzor nad severnim Walesom z gradnjo treh gradov: enega nekje v Meirionnyddu, enega v Aberlleiniogu na Angleseyju in enega v Caernarfonu. Ta zgodnji grad je stal na polotoku, ki sta ga omejevali reka Seiont in o\xc5\xbeina Menai. Imel je obliko mota z leseno palisado in zemeljskimi nasipi. Mota ali kup je bil vklju\xc4\x8den v Edvardov grad. Izkopavanja na vrhu mote leta 1969 niso pokazala sledov srednjeve\xc5\xa1ke gradnje. Verjetno je bil lesen stolp mota znan kot don\xc5\xbeon. Vali\xc5\xbeani so leta 1115 ponovno dobili Gwynedd in grad Caernarfon. Iz dokumentov, napisanih na gradu, je znano, da sta Llywelyn Veliki, vali\xc5\xbeanski princ, kralj Gwynedda, in pozneje Llywelyn ap Gruffudd ob\xc4\x8dasno \xc5\xbeivela na gradu.\n_START_SECTION_\nEdvardov grad\n_START_PARAGRAPH_\nMed Anglijo in Walesom je vojna spet izbruhnila 22. marca 1282. Vodja Vali\xc5\xbeanov je bil Llywelyn ap Gruffudd, ki je umrl 11. decembra istega leta. Njegov brat Dafydd ap Gruffydd je nadaljeval boj proti Angle\xc5\xbeem, a je leta 1283 zmagal Edvard I. Edvard je korakal po severnem Walesu, zajel grad v Dolwyddelanu in postavil svojega v Conwyju. Vojna se je maja 1283 bli\xc5\xbeala koncu, ko je padel grad Dolbadarn, zadnji grad Dafydda ap Gruffudda. Kmalu zatem je Edvard I. za\xc4\x8del graditi gradova v Harlechu in Caernarfonu. Gradovi Caernarfon,  Conwy in Harlech so bili najveli\xc4\x8dastnej\xc5\xa1i v Walesu, njihova konstrukcija je skupaj z drugimi Edvardovimi gradovi po dr\xc5\xbeavi pomagala pri zagotavljanju angle\xc5\xa1ke oblasti. Zidarski mojster, ki je bil odgovoren za oblikovanje in vodenje gradnje, je bil verjetno James iz Saint Georgea, izku\xc5\xa1en savojski arhitekt in voja\xc5\xa1ki in\xc5\xbeenir, ki je igral pomembno vlogo pri gradnji Edvardovih gradov v Walesu. V skladu s Flores Historiarum je bilo v Caernarfonu med gradnjo gradu in na\xc4\x8drtovanjem mesta odkrito telo rimskega cesarja Magna Maksima. Edvard I. je naro\xc4\x8dil njegov pokop v lokalni cerkvi._NEWLINE_Gradnja novega kamnitega gradu je bila del programa, ki je spremenil Caernarfon. Dodali so obzidje, povezano z gradom, in zgradili nov pomol. Najzgodnej\xc5\xa1a omemba gradnje v Caernarfonu je 24. junij 1283, ko so izkopali jarek, ki lo\xc4\x8duje grad od mesta na severu. Okoli mesta je za za\xc5\xa1\xc4\x8dito nastala bretagium, vrsta zapore iz lesenih kolov, medtem ko je bila dokon\xc4\x8dna obramba v gradnji. Les je bil poslan celo iz Liverpoola. Kamen so dobili iz bli\xc5\xbenjih krajev, z Angleseyja in okolice mesta. Stotine delavcev je sodelovalo pri izkopavanju jarka in temeljev gradu. Ko se je \xc5\xa1iril, je za\xc4\x8del posegati v mesto; hi\xc5\xa1e so bile odstranjene, da so omogo\xc4\x8dile gradnjo. Tri leta prebivalcem niso bile izpla\xc4\x8dane od\xc5\xa1kodnine. Ko so bili postavljeni temelji za kamnite zidove, so zgradili lesena stanovanja za Edvarda I. in Eleonoro Kastiljsko, njegovo kraljico. V Caernarfon sta pri\xc5\xa1la  11. ali 12. julija 1283 in ostala ve\xc4\x8d kot mesec dni._NEWLINE_Gradnja se je nadaljevala pozimi 1283/84. Ni jasno, kdaj je bila kon\xc4\x8dana in v kak\xc5\xa1nem obsegu, \xc4\x8deprav arhitekturni zgodovinar Arnold Taylor razmi\xc5\xa1lja, da je bil Orlov stolp kon\xc4\x8dan ob ponovnem obisku Edvarda in Eleonore za veliko no\xc4\x8d 1284. Rhuddlanski statut, sprejet 3. marca 1284, je Caernarfon povzdignil v okro\xc5\xbeje in upravno sredi\xc5\xa1\xc4\x8de okraja Gwynedd. V skladu s tradicijo se je Edvard II. rodil v Caernarfonu 25. aprila 1284.  Edvard je bil imenoval za vali\xc5\xbeanskega princa leta 1301 z nadzorom nad Walesom in ustreznimi dohodki. Od takrat dobi naslov najstarej\xc5\xa1i kraljevi sin. Po znani legendi je kralj obljubil Vali\xc5\xbeanom, da bo naslov dobil "princ, rojen v Walesu, ki ne govori niti besedice angle\xc5\xa1ko" in nato je na njihovo presene\xc4\x8denje dobil sina; a zgodba je nepristna, saj se je pojavila le v 16. stoletju. Leta 1284 se je Caernarfon branil s 40 ljudmi, ve\xc4\x8d kot Conwy in Harlech (30). Tudi v miru, ko je bila ve\xc4\x8dina gradov za\xc5\xa1\xc4\x8ditena le z nekaj mo\xc5\xa1kimi, je Caernarfon zaradi njegovega pomena varovalo med 20 in 40 oseb._NEWLINE_Leta 1285 je bilo obzidje ve\xc4\x8dinoma kon\xc4\x8dano, hkrati pa so nadaljevali delo na gradu. Poraba sredstev za gradnjo je bila od 1289 in do konca leta 1292 zanemarljiva, najdlje sta bila zgrajena ju\xc5\xbena fasada in obzidje. Ko bi bilo to kon\xc4\x8dano in sklenjen obrambni krog okoli Caernarfona, so na\xc4\x8drtovali \xc5\xa1e gradnjo severne fasade gradu._NEWLINE_Leta 1294 je v Walesu izbruhnil upor, ki ga je vodil Madog ap Llywelyn, vali\xc5\xbeanski princ. Ker je bil Caernarfon sredi\xc5\xa1\xc4\x8de uprave Gwynedda in simbol angle\xc5\xa1ke oblasti, je bil tar\xc4\x8da vali\xc5\xbeanskih sil. Madog je mesto zajel septembra, ko je mo\xc4\x8dno po\xc5\xa1kodoval obzidje. Grad se je branil samo z jarkom in za\xc4\x8dasno barikado. Hitro je bil zavzet in kar je bilo vnetljivo, je bilo za\xc5\xbegano. Ogenj je divjal po Caernarfonu in ogromno uni\xc4\x8dil. Poleti 1295 so Angle\xc5\xbei spet zavzeli Caernarfon in novembra istega leta za\xc4\x8deli obnovo obrambe mesta. Obnova obzidja je bila prednostna naloga. Ko je bila dokon\xc4\x8dana, je bila pozornost preusmerjena na grad in zaklju\xc4\x8dna dela, ki so se ustavila leta 1292. Ko je bil upor zatrt, je Edvard I. za\xc4\x8del graditi grad Beaumaris na otoku Anglesey. Ker je delo tam nadzoroval James iz Saint Georgea, je kot zidarski mojster prevzel novo fazo gradnje Walter Herefordski. Do konca leta 1301 je bil poudarek  na severni steni in stolpih. Ra\xc4\x8duni med novembrom 1301 in septembrom 1304 manjkajo, verjetno zaradi premora pri delu zaradi vojne Anglije proti \xc5\xa0kotski. Podatki ka\xc5\xbeejo, da je Walter Herefordski zapustil Caernarfon in bil oktobra 1300 do jeseni 1304 v Carlisleju zaradi \xc5\xa1kotskih vojn, nato pa so gradnjo nadaljevali. Walter je umrl leta 1309 in njegov neposredno podrejeni Henry Ellerton je prevzel polo\xc5\xbeaj glavnega zidarja. Gradnja se je nadaljevala enakomerno hitro do leta 1330._NEWLINE_Od 1284 do 1330, ko je bila verjetno gradnja kon\xc4\x8dana, je bilo za grad in obzidje porabljenih med 20.000 \xc2\xa3 in 25.000 \xc2\xa3. Ta znesek je ogromen in je prekosil porabo za gradova Dover in Ch\xc3\xa2teau Gaillard, ki sta bila med najdra\xc5\xbejimi in najveli\xc4\x8dastnej\xc5\xa1imi utrdbami poznega 12. stoletja in v za\xc4\x8detku 13. stoletja. Nadaljnjih dopolnitev je bilo malo in kar je \xc5\xa1e ostalo od gradu, je v bistvu iz Edvardovega obdobja. Kljub velikim stro\xc5\xa1kom veliko na\xc4\x8drtovanega ni bilo nikoli narejeno. Nedokon\xc4\x8dani so ostali Kraljeva (vhod iz mesta) in Kralji\xc4\x8dina vrata (vhod z jugovzhoda) ter zgradbe v notranjosti.\n_START_SECTION_\nPoznej\xc5\xa1a zgodovina\n_START_PARAGRAPH_\nPribli\xc5\xbeno dve stoletji po osvojitvi Walesa so dogovori, ki jih je Edvard I. sprejel za upravljanje dr\xc5\xbeave, ostali veljavni. V tem \xc4\x8dasu je bil grad stalno nastanjen in Caernarfon glavno mesto severnega Walesa. Vali\xc5\xbeani niso dobili slu\xc5\xbebe v upravi. Napetosti med njimi in angle\xc5\xa1kimi osvajalci so v za\xc4\x8detku 15. stoletja prerasle v upor, imenovan Glynd\xc5\xb5rjev upor (1400\xe2\x80\x931415). Caernarfon je bil eden od ciljev njegove vojske. Mesto in grad so oblegali leta 1401 in novembra istega leta v bitki za Tuthill. Leta 1403 in 1404 so ga oblegali vali\xc5\xbeanski vojaki ob podpori francoskih sil. Posadka je \xc5\xa1tela okrog 30 mo\xc5\xbe._NEWLINE_Vzpon Tudorjev na angle\xc5\xa1ki prestol leta 1485 je napovedal spremembe pri na\xc4\x8dinu upravljanja Walesa. Tudorji so bili vali\xc5\xbeanskega izvora in njihova vladavina je umirila sovra\xc5\xbenosti med Vali\xc5\xbeani in Angle\xc5\xbei. Gradovi so bili varni kraji, iz katerih bi se lahko upravljala dr\xc5\xbeava, a so postali manj pomembni. Postali so zanemarjeni in leta 1538 so poro\xc4\x8dali, da je bilo veliko gradov v Walesu moche ruynous and ferre in decaye for lakke of tymely reparation (precej razpadajo\xc4\x8dih in v stanju propadanja zaradi neprimernega vzdr\xc5\xbeevanja)._NEWLINE_V Caernarfonu sta mestno obzidje in grad ostala v dobrem stanju, medtem ko so bili deli, ki bi bili potrebni vzdr\xc5\xbeevanja, v stanju propadanja, veliko lesa je zgnilo (na primer strehe). Leta 1620 je ostala le streha na Orlovem stolpu in Kraljevih vratih. S stanovanjskih zgradb so pobrali predvsem steklo in \xc5\xbeelezo. Kljub slabemu stanju teh zgradb je bila obramba gradu dovolj dobra, da so se v angle\xc5\xa1ki dr\xc5\xbeavljanski vojni v sredini 17. stoletja v njih nastanili rojalisti. Med vojno je bil trikrat oblegan. Stra\xc5\xbenik je bil John Byron, 1. baron Byron, ki je leta 1646 predal Caernarfon parlamentarnim silam. Od takrat bojev na gradu ni bilo ve\xc4\x8d. \xc4\x8ceprav je bilo leta 1660 odlo\xc4\x8deno, da je treba grad in mestno obzidje poru\xc5\xa1iti, je bilo delo prekinjeno \xc5\xbee na za\xc4\x8detku in se ne bi smelo nikoli za\xc4\x8deti._NEWLINE_Kljub izogibanju namernemu ru\xc5\xa1enju je bil grad do konca 19. stoletja zanemarjen. Od leta 1870 dalje je vlada financirala popravila. Namestnik stra\xc5\xbenika Llewellyn Turner je nadziral delo, v mnogih primerih sporno obnovo in ne le ohranjanje kamnitih objektov. Popravljeni so bili obzidje in strehe, jarek severno od gradu je bil o\xc4\x8di\xc5\xa1\xc4\x8den zgradb, zgrajenih po srednjeve\xc5\xa1kem obdobju, saj so kljub protestom doma\xc4\x8dinov menili, da kvarijo pogled. Pod okriljem Urada za delo in njegovih naslednikov od leta 1908, je bil grad ohranjen zaradi svojega zgodovinskega pomena. Leta 1911 je bil prvi\xc4\x8d uporabljen za podelitev naslova vali\xc5\xbeanski princ princu Edvardu (pozneje Edvard VIII.), najstarej\xc5\xa1emu sinu novo okronanega kralja Jurija V. Slovesnost je potekala ob vztrajanju takratnega ministra za finance Davida Lloyda Georgea, Vali\xc5\xbeana, rojenega v Caernarfonshiru.  Leta 1969 je bil naslov podeljen princu Charlesu. \xc4\x8ceprav je grad Caernarfon last krone, zanj skrbi Cadw, urad vali\xc5\xbeanske vlade za  zgodovinske objekte, odgovoren za vzdr\xc5\xbeevanje in upravljanje zgodovinskih stavb Walesa. Leta 1986 je bil grad dodan na seznam Unescove svetovne dedi\xc5\xa1\xc4\x8dine kot del "gradov in obzidja kralja Edvarda I. v Gwyneddu" kot priznanje njegovega pomena in da bi prispevali k ohranjanju in za\xc5\xa1\xc4\x8diti mesta.  V gradu je muzej Royal Welch Fusiliers. Leta 2015 je bil zgrajen nov "vhodni paviljon", ki so ga zasnovali arhitekti dru\xc5\xbebe Donald Insall Associates.\n_START_SECTION_\nArhitektura\n_START_PARAGRAPH_\nPri zasnovi gradu je prevladala \xc5\xbeelja, da bi bila struktura veli\xc4\x8dastna kot simbol nove angle\xc5\xa1ke oblasti v Walesu. To je bilo \xc5\xa1e posebej pomembno, saj je bil Caernarfon sredi\xc5\xa1\xc4\x8de vlade v severnem delu dr\xc5\xbeave. Postavitev Edvardovega gradu je ve\xc4\x8dinoma narekoval polo\xc5\xbeaj zemlji\xc5\xa1\xc4\x8da, \xc4\x8deprav je vlogo igrala tudi vklju\xc4\x8ditev prej\xc5\xa1njega gradu mota. To je ograjen prostor, ki je pribli\xc5\xbeno v obliki osmerokotnika. Razdeljen je na dva prostora, zgornje in spodnje krilo, na vzhodu in zahodu. Vzhodno krilo ima kraljevske nastanitvene prostore in ni bilo nikoli dokon\xc4\x8dano. Lo\xc4\x8ditev naj bi bila urejena z vrsto utrjenih stavb, ki tudi niso bile nikoli zgrajene._NEWLINE_Ob zapornem zidu so bili izlivni pomoli in poligonalni stolpi, iz katerih bi se lahko razporejal ogenj. Na vrhu obzidja in stolpov so bile cine, ob ju\xc5\xbeni strani pa za\xc5\xbeigalne galerije; ta je bila mi\xc5\xa1ljena tudi vzdol\xc5\xbe severne stene, vendar nikoli zgrajena. Po mnenju voja\xc5\xa1kega zgodovinarja Allena Browna je ta kombinacija "ena najmogo\xc4\x8dnej\xc5\xa1ih koncentracij po\xc5\xbearne mo\xc4\x8di v srednjem veku". Ve\xc4\x8dina severnih stolpov je imela \xc5\xa1tiri nadstropja, tudi klet. Orlov stolp na zahodnem vogalu gradu je bil najlep\xc5\xa1i. Ima tri stolpi\xc4\x8de, na katerih so bili kipi orlov. Stolp ima velike lo\xc5\xbee in je bil verjetno zgrajen za sira Ottona de Grandsona, prvega vrhovnega sodnika Walesa. Klet je imela vodna vrata, skozi katera so obiskovalci pri\xc5\xa1li po reki Seiont in vstopili v grad. Voda je bila tudi v vodnjaku iz vrtine v Stolpu z vodnjakom (Well Tower)._NEWLINE_Videz Caernarfona se razlikuje od drugih Edvardovih gradov zaradi uporabe trakasto obarvanega kamna na stenah in njegovih mnogokotnih namesto okroglih stolpih, o \xc4\x8demer te\xc4\x8de akademska razprava, da bi si razlo\xc5\xbeili njihovo vlogo. Zgodovinar Arnold Taylor je trdil, da je bila zasnova gradu narejena po zgledu obzidja v Konstantinoplu. Edvard je verjetno zavestno posnemal podobo iz bizantinskorimskega imperija, nanjo pa so vplivale tudi legendarne sanje Magna Maksima, rimskega cesarja. V svojih sanjah je namre\xc4\x8d videl  "najlep\xc5\xa1o trdnjavo, kar jih je \xc4\x8dlovek kdaj videl, v mestu ob izlivu reke, v gorati dr\xc5\xbeavi in nasproti otoka". Edvardova razlaga je bila, da je mesto Maksimovih sanj Segontium, kar je povezal z gradnjo gradu Caernarfon. Zadnje delo zgodovinarja Abigaila Wheatleyja trdi, da je bil na\xc4\x8drt Caernarfona resni\xc4\x8dno Edvardova ideja. Narisal ga je po posnetkih rimskih mest v Veliki Britaniji, da bi nakazal povezavo s kraljem Arturjem in potrdil legitimnost za kralja._NEWLINE_Grad je imel dva glavna vhoda, eden je vodil iz mesta (Kraljeva vrata), drugi je omogo\xc4\x8dal neposreden dostop do gradu, ne da bi nadaljevali skozi mesto (Kralji\xc4\x8dina vrata). Njihova oblika je zna\xc4\x8dilna za ta \xc4\x8das, prehod med dvema spremljevalnima stolpoma. \xc4\x8ce bi bila Kraljeva vrata kon\xc4\x8dana, bi obiskovalec moral \xc4\x8dez dva dvi\xc5\xbena mostova, skozi pet vrat s \xc5\xa1estimi dvi\xc5\xbenimi vrati in s prebijanjem skozi desni kot bi se pojavil v spodnjem prostoru. Pot je bila opremljena s \xc5\xa1tevilnimi strelnimi linami za pu\xc5\xa1\xc4\x8dice in odprtinami v stropu. Kip Edvarda II. je bil postavljen v ni\xc5\xa1o s pogledom na mesto, nad vhodom v Kraljeva vrata. Po mnenju arhitekturnega zgodovinarja Arnolda Taylorja "nobena stavba v Veliki Britaniji ne ka\xc5\xbee presenetljivej\xc5\xa1e ogromne mo\xc4\x8di srednjeve\xc5\xa1kih utrdb kot velik dvostolpni prehod na gradu Caernarfon". Kralji\xc4\x8dina vrata so nenavadna z vhodom nad tlemi; to je bilo zaradi vklju\xc4\x8ditve prej\xc5\xa1njega gradu mota, dvignjenega od tal v notranjosti. Od zunaj so bila vrata dostopna po kamniti poti, ki je ni ve\xc4\x8d._NEWLINE_Medtem ko so zaporni zid in stolpi v glavnem ohranjeni, nedotaknjeni, so vse, kar je ostalo od stavb, temelji. Kraljevski apartmaji so bili v zgornjem krilu, v spodnjem krilu pa so bile pomo\xc5\xbene stavbe, kot so kuhinje. Kuhinje so bile zahodno od Kraljevih vrat. Na podlagi njihovih ostankov temeljev Taylor sklepa, da kuhinje niso bile mo\xc4\x8dno zgrajene. Druga klju\xc4\x8dna zna\xc4\x8dilnost tega dela gradu je bila Velika dvorana. Mejila je na ju\xc5\xbeno stran spodnjega krila in je bila dolga 30,5 m. \xc4\x8ceprav so ostali le temelji, je bila v najve\xc4\x8djem razcvetu veli\xc4\x8dastna zgradba s fino arhitekturo in se je uporabljala za kraljevske zabave. \xc4\x8ce bi bil grad Caernarfon kon\xc4\x8dan, kot je bil na\xc4\x8drtovan, bi lahko bil v njem dvor z ve\xc4\x8d sto ljudmi.'